बात हम बच्चे के जन्म से आरम्भ से करते हैं। भारतीय विचारधारा के अनुसार बच्चा माँ के गर्भ में रहते हुए भी सुनता है। यह तथ्य आज के विज्ञान द्वारा सिद्ध भी हो चुका है। मैंने अधिक आयु पश्चिमी समाज में बिताई है इसलिए मेरी विचार प्रक्रिया का आधार भी पश्चिमी जगत ही है। आप लोगों से आग्रह है कि कृपया मेरे विचारों को केवल इसलिए न नकार दें क्योंकि यह पश्चिमी समाज पर आधारित हैं। मत भूलें कि जितनी गति के साथ विश्व की संस्कृतियाँ घुल-मिल रही हैं, हो सकता है कि एक वैश्विक संस्कृति हमारे जीवन-काल में हमारे सामने पैदा हो जाए। धार्मिक जगत की बात नहीं कर रहा, केवल सामाजिक संदर्भ में ऐसा मेरा विचार है। ऐसी स्थिति में महत्व जीवन पद्धिति से बढ़ कर मानवीय मूल्यों का रह जाता है। मानवीय मूल्यों की शिक्षा में साहित्य की भूमिका को नहीं नकारा जा सकता। इसलिए साहित्य मानव के जीवन में उतना ही महत्वपूर्ण है जितना उसका जीवन। बात अटपटी लगती है कि विश्व भर के आदिवासी समाज क्या साहित्य के बिना जीवित नहीं रहते? मत भूलें कि उनका साहित्य लिखित नहीं मौखिक है। वह भी कहानियाँ सुनते और सुनाते हैं, गीत रचते हैं – गाते हैं और पीढ़ी दर पीढ़ी इनकी धरोहर भी छोड़ जाते हैं। महत्व इस बात का है की किसी समाज या भाषा की कहानियों, गीतों में (लिखित या मौखिक) कहा क्या गया है। उनमें मानवीय मूल्यों का उल्लेख किस तरह से किया गया है।